Aprobat

Prin Ordinul nr. 91 din 28.11.2023

**REGULAMENT**

cu privire la organizarea concursului de soluții pentru identificarea soluțiilor/ideilor pentru proiectarea și construirea noului sediu al furnizorului public național de servicii media Compania „Teleradio-Moldova”

1. **DISPOZIȚII GENERALE**
   1. Regulamentul cu privire la organizarea concursului de soluții pentru identificarea soluțiilor/ideilor pentru proiectarea și construirea noului sediu al furnizorului public de servicii media Compania „Teleradio-Moldova” (*în continuare - Regulament*) stabilește procedura de organizare și desfășurare a concursului, condițiile de participare și de prezentare a proiectelor de concurs, precum și procedura de desemnare a proiectelor câștigătoare (în continuare- concurs).
   2. Concursul se desfășoară în baza următoarelor principii:

*liberă concurență* - asigurarea accesului la concurs a tuturor persoanelor care îndeplinesc condițiile stabilite în prezentul Regulament;

*obiectivitate* - selectarea celor mai reușite proiecte în baza unor criterii clar definite și a unei proceduri unice de evaluare;

*transparență și acces la informație* - asigurarea tuturor persoanelor interesate cu informații referitoare la modul de organizare și desfășurare a concursului.

* 1. Organizatorul concursului: Instituția Publică Compania „Teleradio-Moldova” (Organizator).

Cheltuielile de organizare a concursului se acoperă din contul mijloacelor alocate Organizatorului pentru proiectarea și construirea noului sediu al furnizorului public de servicii media Compania „Teleradio-Moldova”. Procedura de organizare a concursului și desemnarea învingătorilor constituie informații de interes public.

* 1. **Scopul concursului:**

Identificarea soluțiilor/ideilor pentru proiectarea și construirea noului sediu al Organizatorului.

Concursul încurajează creativitatea, calitatea soluțiilor/ideilor, fundamentarea și sustenabilitatea acestora ca fiind criterii de baza în evaluarea proiectelor.

* 1. **Tipul concursului:** concurs de soluții deschis la nivel internațional în scopul întocmirii documentației de concurs pentru contractarea serviciilor de proiectare.

Concursul de soluții este definit în cadrul art.1 din Legea nr. 131/2015 privind achizițiile publice, ca fiind „*procedură care permite autorității contractante să achiziționeze un plan sau un proiect, în special în domeniul amenajării teritoriului, al proiectării urbanistice şi peisagistice, al arhitecturii sau al prelucrării datelor, prin selectarea acestuia pe baze concurențiale de către un juriu, cu sau fără acordarea de premii*”.

Concursul de soluții este organizat cu respectarea prevederilor legislației naționale privind achizițiile publice. De asemenea, în procesul desfășurării concursului Organizatorul se va conduce de prevederile Regulamentului de concursuri al Uniunii Internaționale a Arhitecților (UIA) și prevederile Recomandărilor Internaționale pentru Concursuri de arhitectura și urbanism adoptate în conferința Generala UNESCO din 1956, revizuita în 27 noiembrie 1978.

Decizia juriului concursului este obligatorie pentru Organizator în ceea ce privește respectarea selecției proiectelor depuse în cadrul concursului și a soluțiilor desemnate câștigătoare.

* 1. **Limba concursului:** documentația de concurs, toate piesele de concurs (planșe, deviz, memoriu explicativ, etc) documentele solicitate vor fi întocmite în limba română și prezentate pe suport de hârtie în plic sigilat.
  2. **Premii/remunerații de autor**

Pentru stimularea participării la concurs se vor institui trei premii:

* locul I – 120000,0 lei;
* locul II – 80000,0 lei;
* locul III – 50000,0 lei.

Sumele premiilor se vor impozita în conformitate cu prevederile Codului Fiscal al Republicii Moldova. Numărul de concurenți selectați nu poate fi mai mic de doi pentru a asigura o concurență reală.

1. **CONDIȚII DE PARTICIPARE.**

**2.1. Calitatea de concurent**

* Concurenții pot fi birouri individuale de arhitectura, asocieri constituite de birouri individuale de arhitectura, societăți civile de arhitectura sau alte forme legale de exercitare a profesiei de arhitect, potrivit legislației naționale a statului de proveniența sau persoane juridice (societăți comerciale de proiectare) din Republica Moldova, fie individual sau în asociere. În cazul unei asocieri, liderul acesteia va înscrie proiectul în concurs.
* Se recomandă ca echipele sa aibă în componența lor și urbaniști, designeri, specialiști în acustică, specialiști în rezistență sau persoane cu altfel de pregătire considerate de participanți ca fiind relevante pentru implicarea la propunerea elaborată;
* Între concurenți și Organizator sau reprezentanții acestora nu poate exista comunicare privata. Concurenții pot adresa întrebări și solicita explicații referitoare la Documentația de concurs exclusiv în scris. Solicitările, împreună cu răspunsurile fac obiectul unor comunicări publice adresate tuturor participanților.

**2.2. Condiții de participare**

Pentru a fi admise la concurs, proiectele trebuie să corespundă următoarelor cerințe:

* Să corespundă (caietului de sarcini) și prezentului Regulament;
* Să fie prezentate în termenul și condițiile stabilite în documentația de concurs;
* Anonimatul.

Nu vor fi admise la etapa de jurizare:

* Ofertele recepționate de Organizator după termenul limită stabilit în documentația de concurs;
* Ofertele predate cu încălcarea anonimatului.

1. **DESFĂȘURAREA CONCURSULUI:**

**3.1. Înscrierea la concurs**

* Lansarea concursului: data de publicare a anunțului de participare la concurs va fi publicată pe pagina web [www.trm.md](http://www.trm.md), și în Buletinul achizițiilor publice;
* Ofertele pot fi depuse în perioada indicată în documentația de concurs;
* Prin înscrierea la concurs Concurenții confirmă că au făcut cunoștință cu prevederile prezentului Regulament și documentației de concurs și acceptă toate condițiile acestora.

**3.2. Documentația pusa la dispoziția concurenților:**

În scopul asigurării unei transparenţe maxime, Organizatorul va publica anunțul de participare în Monitorul Oficial al RM, va difuza anunțul de participare la posturile sale de radio și televiziune, și îl va plasa pe toate platformele media care-i aparțin, dar numai după publicarea anunțului respectiv în Buletinul achiziţiilor publice şi pe pagina web a Agenţiei Achiziții Publice, și după caz în Jurnalul Oficial al Uniunii Europene. Anunțul publicat în Monitorul Oficial al RM, difuzat la posturile de radio și televiziune ale Organizatorului, și plasat pe toate platformele media care-i aparțin, va face trimitere la Buletinul achiziţiilor publice în care a fost publicat inițial anunțul şi nu va conţine alte informaţii decât cele publicate în buletinul respectiv.

Documentația de concurs va fi publicată în format electronic și va putea fi descărcată de pe pagina web [www.trm.md](http://www.trm.md):

* Tema de concurs (caiet de sarcini);
* Regulamentul concursului cu anexele aferente;
* Documentația tehnica;

**3.3. Dreptul concurenților de a solicita clarificări**

Datele limită de primire a solicitărilor de clarificări sau a întrebărilor, precum și datele limită de transmitere a răspunsurilor sunt stabilite în calendarul concursului. Orice concurent are dreptul de a solicita în scris clarificări privind documentația de concurs. Solicitările sau întrebările pot fi transmise numai în scris, la adresa de e-mail concurs[trm@trm.md](mailto:trm@trm.md), Concurentul se va asigura că solicitările de clarificări sau întrebările au fost primite la secretariatul de concurs. Organizatorul concursului prin intermediul Secretariatului de concurs va publica pe pagina web a concursului www.trm.md, întrebările înaintate și răspunsurile la acestea, respectând datele limita stabilite în calendarul concursului și luând masuri pentru a nu dezvălui identitatea celor care au solicitat clarificările respective. Răspunsurile la solicitările de clarificări sau întrebări pot detalia, completa sau modifica unele prevederi ale documentației de concurs.

**3.4. Conținutul proiectelor**

Conform temei de proiectare (caiet de sarcini) aferentă concursului, un concurent poate depune un singur proiect în concurs, în condițiile prevăzute de prezentul regulament. Proiectele se vor prezenta pe planșe format A0, maxim 6 planșe, care vor cuprinde următoarele piese:

1. Plan de situație sc.1:200 sau 1:500, care sa cuprindă:

* marcarea acceselor auto (inclusiv autospeciale) și pietonale, regim de înălțime, indicarea Nordului, indici caracteristici (suprafața teren, aria construită, aria construită desfășurată, coeficientul de utilizare a terenului (C.U.T.), procentul de ocupare a terenului (P.O.T.);
* amprenta la sol a construcțiilor (existente și proiectate);
* elemente de amenajare a teritoriului (incl. aferent din str. Drumul Viilor și Leh Kachinski), (pergole, alei, spatii verzi, parcări, punct paza, etc.).

1. Planuri pe nivele (parterul cu amenajarea adiacentă) sc. 1:200;
2. Secțiuni caracteristice sc. 1:200;
3. Fațade sc.1:200;
4. Desfășurate stradale;
5. Axonometrii / perspective la nivelul străzii / perspective aeriene, caracteristice pentru o mai buna înțelegere a soluției;
6. Alte materiale vizuale, considerate a fi oportune pentru înțelegerea soluției propuse;
7. Text de prezentare a soluției propuse (memoriu explicativ) max. 1000 de cuvinte.

**Predarea (conform calendarului concursului) se va face atât în format fizic, cât și digital (PDF). Varianta soluției în format digital se va remite pe stik-ul prezentat împreună cu oferta pe suport de hârtie.**

* 1. **Anonimatul proiectelor**

Pentru păstrarea anonimatului fiecare proiect va avea un simbol alfa numeric de identitate. Acesta va fi compus din 2 litere urmate de 4 cifre, la alegerea concurentului. Simbolul de identitate va fi înscris pe fața fiecărei planșe și pe calculul estimativ preliminar implementării proiectului în colțul din dreapta sus, într-un dreptunghi acoperit cu hârtie neagră de 5x3 cm, lipită doar pe contur, pe ambele fete. Simbolul de identitate va fi înscris și neacoperit de hârtie neagră, pe un plic de culoare albă, perfect opac, format A4, în care se vor introduce:

1. formularul de participare și formularul de identitate;
2. stik-ul (cu simbolul de identitate înscris cu marker permanent) cu versiunea digitală a proiectului;
3. formularul DUAE.

Plicul va fi predat sigilat/lipit introdus direct în ambalajul/tubul care conține planșele. Secretariatul de concurs asigură păstrarea anonimatului atribuind fiecărui proiect un număr aleatoriu de două cifre, care se vor folosi pe tot parcursul jurizării (număr de concurs). Sub sancțiunea eliminării din concurs, piesele de concurs nu vor conține nicio indicație privind identitatea concurentului. Se vor evita prezentări grafice foarte personalizate, cum ar fi logo-ul firmei, care să pericliteze asigurarea anonimatului.

Ridicarea anonimatului se va face numai după semnarea de către membrii juriului a procesului verbal de jurizare, prin deschiderea plicurilor secretizate. Datele de identificare ale autorilor proiectelor desemnate câștigătoare vor fi făcute publice odată cu anunțarea rezultatelor jurizării.

* 1. **Secretariatul concursului –** va fi asigurat de către Organizator.

Comunicarea dintre concurenți și secretariatul concursului se realizează exclusiv prin intermediul adresei electronice concurs[trm@trm.md](mailto:trm@trm.md).

Secretariatul are următoarele atribuții:

* Asigură parcurgerea tuturor procedurilor premergătoare lansării concursului;
* Înregistrează întrebările/clarificările concurenților trimise pe e-mail, asigură întocmirea și comunicarea răspunsurilor; tuturor participanților înregistrați la concurs;
* Publică pe pagina web a concursului www.trm.md întrebările/clarificările și răspunsurile la acestea;
* Pune la dispoziția Juriului toate documentele necesare aprecierii și evaluării proiectelor;
* Asigură înregistrarea ofertelor depuse de concurenți;
* Asistă juriul la întocmirea proceselor verbale de jurizare;
* Asigură comunicarea și anunțarea rezultatelor jurizării.
  1. **Depunerea ofertelor**

Concurenților li se recomandă alegerea unui ambalaj/tub care să păstreze integritatea planșelor rulare și a stik-ului. Pe ambalaj/tub se va scrie: Pentru concursul de soluții „Noul sediu Teleradio-Moldova”. Ofertele vor fi predate direct sau expediate prin curier la sediul Organizatorului, la adresa: mun. Chișinău, str. Miorița 1. Data și ora limita de predare a ofertelor depuse la sediul secretariatului de concurs sau transmise prin curier este cea stabilita în calendarul de concurs. Pentru ofertele recepționate de secretariat, vor fi înregistrate într-un Registru, cu un număr de 3 cifre, care va fi înscris de secretar și pe ambalajul ofertei. Registrul conține numărul de înregistrare, data și ora recepționării ofertei După termenul limită stabilit pentru recepționarea ofertelor nu se admit completări sau înlocuiri de planșe, plic sau data stik. Concurentul poate retrage oferta din concurs cel târziu cu o zi înainte de finalizarea etapei de jurizare.

* 1. **Verificarea ofertelor**

Secretariatul de concurs va îndepărta orice mențiune privind identitatea expeditorului de pe plic/ambalaj/tub. La data și ora stabilite în calendarul concursului, secretariatul de concurs va preda juriului toate proiectele. La etapa de jurizare secretariatul de concurs va deschide plicurile/ambalajele/tuburile ofertelor depuse cu respectarea cerințelor și va atribui un număr aleatoriu de trei cifre (număr de concurs), număr ce va fi înscris și pe ambalaj /tub și pe elementele proiectului. Juriul va verifica îndeplinirea condițiilor formale de predare potrivit temei, regulamentului, precum și respectarea anonimatului, va verifica daca fiecare proiect cuprinde toate piesele cerute prin regulament sau tema, precum și modul de prezentare al acestora.

* 1. **Juriul concursului:**

Juriul este constituit de către Organizator fiind format din 6 membri dintre care 2 arhitecți. Fiecare membru al juriului are un vot. Deciziile juriului vor fi adoptate cu votul majorității. În cazul parității de voturi decizia președintelui juriului va prevala.

Juriul concursului are următoarele responsabilități:

- în cadrul primei sesiuni de jurizare, își desemnează prin vot un președinte;

- juriul își stabilește de comun acord metodologia de lucru;

- juriul evaluează toate proiectele depuse în baza criteriilor de stabilire a proiectului câștigător indicate în tema de concurs și anunțul de participare;

- juriul stabilește ofertele învingătoare.

Juriul întocmește și înaintează către Organizator procesul-verbal de jurizare privind lucrările juriului și rezultatele concursului, explicând deciziile adoptate. Ședințele de jurizare se consemnează în procese verbale, întocmite în limba română și semnate de către toți membrii juriului.

Juriul își rezerva dreptul de a nu desemna nici un câștigător în cazul, în care consideră justificată această decizie.

* 1. **Lucrările juriului**

**Juriul** este responsabil pentru evaluarea și desemnarea ofertelor învingătoare, stabilirea ierarhiei proiectelor:

* Membrii juriului primesc documentația de concurs, înainte de data lansării concursului;
* Evaluarea proiectelor se face în baza criteriilor de selecție indicate în documentația de concurs;
* Membrii juriului pot solicita consultarea unor specialiști, pentru clarificarea unor aspecte specifice concursului desfășurat, prin intermediul Secretariatului de concurs;
* Lucrările Juriului se vor desfășura într-un spațiu pus la dispoziție de către Organizator;
* Juriul își stabilește de comun acord metodologia de lucru;
* Juriul întocmește și înaintează către Organizator procesele-verbale ale ședințelor de jurizare și rezultatele concursului, explicând deciziile adoptate. La jurizare por participa fără drept de vot consultanți de specialitate ai Juriului.
  1. **Confidențialitate**

Niciun concurent nu are dreptul de a contacta membrii juriului în legătura cu concursul sau cu propria ofertă. Organizatorul sau Secretariatul pot fi contactați cu privire la concurs numai în scris. Membrii juriului, secretariatul juriului și consultanții invitați au obligația de a păstra confidențialitatea ședințelor și deciziilor juriului.

* 1. **Criteriile de evaluare și selecție**

Juriul va selecta proiectele câștigătoare în funcție de următoarele criterii:

1. Creativitatea, originalitatea și calitatea peisagistică/urbanistică/arhitecturală/artistică a propunerilor – 55% (maxim 55 puncte). Se evaluează pe o scara de 1 la 55: creativitatea (A1- max. 20 puncte), originalitatea (A2- max. 15 puncte) și calitatea peisagistică/urbanistică/arhitecturală/artistică (A3- max. 20 puncte) soluției propuse. Se calculează prin suma punctelor acordate de juriu pentru următoarele aspecte:

* A1- Crearea unei simbioze între caracterul și istoria locului și nevoile contemporane (max. 20 puncte);
* A2- Originalitatea soluțiilor privind intervențiile propuse în spațiul public pentru atingerea obiectivelor detaliate în caietul de sarcini (max. 15 puncte).
* A3- Caracterul spațiului public rezultat în urma intervenției propuse și atmosfera generală a soluției (max. 20 puncte).

1. Viabilitatea, raționalitatea și sustenabilitatea propunerilor – 30% din evaluarea finală (max. 30 puncte). Se evaluează pe o scara de 1 la 30: viabilitatea (B1-max. 10 puncte), raționalitatea (B2-max. 10 puncte), și sustenabilitatea (B3-max. 10 puncte) soluției propuse. Se calculează prin suma punctelor acordate de juriu pentru următoarele aspecte:

* B1 - Gradul de viabilitate a soluției propuse privind aspectele tehnice ale obiectivelor stabilite prin tema (max. 10 puncte);
* B2 - Propunerea de soluții eficiente în raport preț/calitate (max. 10 puncte);
* B3 – Gradul de încadrare a soluției propuse în conceptul de “dezvoltare durabilă” (procesul de dezvoltare care răspunde nevoilor actuale fără a periclita capacitatea generațiilor viitoare de a răspunde propriilor lor nevoi) (max. 10 puncte).

1. Atingerea obiectivelor propuse prin tema – 10% din evaluarea finală (max. 10 puncte). Se evaluează pe o scară de 1 la 10 gradul de soluționare a obiectivelor menționate în tema de proiectare.
2. Calitatea și claritatea reprezentării ideilor astfel încât să ilustreze capacitatea concurentului de a pune în operă proiectul propus – 5% din evaluarea finală (max. 5 puncte). Se evaluează pe o scară de 1 la 5 capacitatea concurentului de a pune în operă proiectul propus. Algoritmul de calcul:

A+B+C+D=(A1+A2+A3)+(B1+B2+B3)+C+D=55+30+10+5=100 puncte maximum posibile.

* 1. **Deciziile juriului**

Juriul întocmește și înaintează către Organizator procesele-verbale de jurizare și rezultatele concursului, explicând alegerile făcute și incluzând deciziile adoptate.

* 1. **Comunicarea rezultatelor**

Anunțarea oficiala a rezultatelor concursului de soluții se va face în cadrul unei conferințe de presă și publicarea acestora pe pagina web [www.trm.md](http://www.trm.md).

* 1. **Contestarea rezultatelor**

Decizia Juriului privind rezultatele concursului de soluții poate fi contestată conform prevederilor legislației Republicii Moldova.

**4. VALORIFICAREA PROIECTELOR**

**4.1. Proprietatea asupra proiectelor**

Prin depunerea ofertelor la concurs concurenții a căror oferte se vor plasa pe primele 3 (trei) locuri exprimă acordul privind valorificarea de către Organizator a tuturor drepturilor de autor și conexe aferente ofertei înaintate. Premiile acordate conform prezentului Regulament constituie remunerație de autor, iar câștigătorii concursului nu vor pretinde la plata altor sume în legătură cu valorificarea de către Organizator a drepturilor de autor și conexe aferente ofertelor clasate pe primele 3 (trei) locuri. După achitarea premiilor stabilite de prezentul regulament drepturile patrimoniale de autor și conexe constituie proprietate exclusivă a Organizatorului.

**4.2. Organizarea concursului privind achiziționarea serviciilor de proiectare și asistență tehnică.**

În rezultatul acestui concurs, Organizatorul poate contracta conform prevederilor legale servicii de proiectare și asistență tehnică. Valoarea estimată a contractului aferent se estimeazăla suma de **4 500 000, 00 lei, fără TVA**, pentru următoarele componente a Proiectului:

* Blocul administrativ;
* Studioul mare (1000 mp) + infrastructura;
* Blocul cu garaje pentru tehnica specială și ateliere;
* Parcări în aer liber pentru colaboratori și vizitatori (90 - 100 auto);
* Amenajarea scuarului cu studioul de filmări în aer liber;
* Amenajarea terenului adiacent din str. Drumul Viilor și Lech Kaczynski.

Compartimentele ce urmează a fi elaborate în cadrul Proiectului:

* Plan general;
* Soluții arhitecturale;
* Construcții din beton armat, construcții structuri metalice, (construcții structuri metalice detaliate sau elemente de construcții – în sarcina Antreprenorului);
* Consolidări și conservări a construcțiilor existente (in dependent de concept);
* Demolarea obiectivelor adiacente (in dependent de concept);
* Încălzirea, ventilarea și condiționarea aerului;
* Alimentarea cu apa și canalizare;
* Alimentarea cu agent termic;
* Echipament electric de forța, iluminat electric interior, iluminat electric exterior;
* Sisteme automatizate;
* MASI (masuri asiguratorii și securitatea la incendiu);
* Protecția mediului;
* Documentația de deviz.

În cazul în care Organizatorul va decide achiziționarea serviciilor de proiectare și asistență tehnică prin procedura de negociere fără publicarea prealabilă a unui anunț de participare la negocieri vor fi invitați toţi câștigătorii concursului de soluții.

Organizatorul va solicita concurenților câștigători odată cu înaintarea invitației la negocierea fără publicarea prealabila a unui anunț de participare documente obligatorii, care să dovedească capacitatea de încheiere și executare a unui contract de proiectare pe teritoriul Republicii Moldova, potrivit legii.

**4.3. Expunerea publică a proiectelor**

După desemnarea câștigătorilor, Organizatorul poate organiza expoziții cu lucrările participante, promovate pe site-ul acestuia și, după caz în media locală/națională. Expozițiile vor fi amenajate într-un spațiu public, cu intrare gratuită.

**5. PRELUCRAREA DATELOR PERSONALE ȘI CONFIDENȚIALITATEA INFORMAȚIEI**

Prin înregistrarea la concurs toți Concurenții exprimă acordul pentru prelucrarea datelor cu caracter personal ale acestora în legătură cu desfășurarea concursului. Concurenții își exprimă acordul pentru comunicarea de către Organizator a informației confidențiale inclusiv publicarea elementelor ofertelor depuse la concurs, la expoziții, etc.

**6. LITIGII**

În cazul unor potențiale conflicte apărute intre Organizator și participanții la concurs, acestea vor fi soluționate pe cale amiabilă. Daca nu este posibilă soluționarea pe cale amiabilă, litigiile vor fi înaintate spre soluționare instanțelor competente din Republica Moldova.

În cazul apariției unor reclamații/litigii din partea terților privind drepturile de autor și conexe aferente ofertei depuse la concurs, întreaga responsabilitate revine concurentului care a prezentat oferta.

**7. ANULAREA CONCURSULUI**

Anularea concursului de soluții se poate face numai cu respectarea prevederilor art.71 din Legea nr.131/2015 privind achizițiile publice.

**8. ANEXE**

Anexa nr. 1 - Formular de participare;

Anexa nr. 2 - Formularul DUAE;

Anexa nr. 3 - Formularul de ofertă.

**9. CALENDARUL CONCURSULUI**

|  |  |  |
| --- | --- | --- |
| 1 | Lansarea oficiala a concursului | 15 decembrie 2023 |
| 2 | Data limită primire întrebări | 31 ianuarie 2024 |
| 3 | Data limita răspuns întrebări | 10 februarie 2024 |
| 5 | Predare proiecte fizic | 29 februarie 2024, ora 16.00 |
| 6 | Jurizare proiecte | 04-07 martie 2024 |
| 7 | Anunț oficial câștigător | 14 martie 2024 |